Minister sê jammer aan swart huurderboer oor grondMinister Thoko Didiza. Die DA het die departement van landelike ontwikkeling en grondhervorming se aankondiging dat hy nie gaan appelleer in die David Rakgase-saak nie, verwelkom. Geregtigheid het uiteindelik in die Rakgase-saak geskied en die DA vertrou dat Rakgase sal voortgaan om sy land suksesvol te bewerk sodat hy ’n trotse nalatenskap vir sy toekomstige geslagte kan laat, het Annette Steyn, die DA se skaduminister vir landbou, grondhervorming en landelike ontwikkeling, gesê. Minister Thoko Didiza het tydens ŉ konferensie in Bloemfontein aan Food For Mzansi gesê die departement moet eintlik om verskoning vra aan Rakgase aangesien die kwessie eintlik lank terug reeds opgelos moes word. Die omstredenheid hou verband met ŉ plaas van net meer as 3 000 ha, waarop Rakgase (78) al dekades lank boer. Hy huur die grond by die staat en sukkel al jare lank om dit te koop. Die Pretoriase hooggeregshof het verlede maand ŉ besluit van die adjunk-direkteur-generaal van die departement van landelike ontwikkeling en grondhervorming om die verkoop van die plaas af te keur, tersyde gestel. Die hof het beveel die regering moet die plaas binne 30 dae aan Rakgase verkoop volgens die bepalings en voorwaardes en die bedrag wat van toepassing sou wees as die plaas in 2003 aan hom verkoop sou gewees het. Die departement het in 2003 al Rakgase se aanbod om die plaas te koop aanvaar ná die departement hom die opsie gegee het om die plaas te koop as ŉ begunstigde van die Grond en Herverspreiding vir Landbou-ontwikkelingsprogram (GHLOP) wat intussen opgeskort is. Dié program moes voorheen benadeelde burgers help om grond en landbouwerktuie spesifiek vir landboudoeleindes aan te skaf. Rakgase het die hof genader nadat dit aan die lig gekom het dat die regering nie die grond sal verkoop nie en eerder vir hom ŉ verdere 30-jaar-huurooreenkoms aangebied het. “Die DA is lankal van mening dat die ANC-regering nie die reg van swart Suid-Afrikaners om grond te besit, steun nie. In werklikheid poog hulle eerder om opkomende swart boere as lewenslange huurderboere onder hul beheer te hou,” het Steyn gesê. Die DA het ’n beroep op meer boere gedoen om na vore te kom en die party te kontak om hulle te help om grondeienaars te word.